ออมสินแจงดอกเบี้ยขึ้น ทำหนี้เน่าต่ำ
ออมสินแจงข้อมูลหนี้เสีย ที่ต่ำเพราะฝีมือไม่ใช่แต่งบัญชี
25 ม.ค. 2555

ออมสินแจงข้อมูลหนี้เสีย ที่ต่ำเพราะฝีมือไม่ใช่แต่งบัญชี
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า การที่ธนาคารแห่งประเทศไทย (ธปท.) ได้ตั้งข้อสังเกตว่า ธนาคารออมสินมีหนี้ที่ไม่ก่อให้เกิดรายได้ (เอ็นพีแอล) ต่ำกว่าความเป็นจริงนั้น เป็นเพราะดอกเบี้ยขาขึ้น ทำให้ลูกหนี้ที่จ่ายค่างวดเท่ากันทุกเดือน ต้องจ่ายดอกเบี้ยมากเงินตัดเงินต้นน้อยลง
“ปีที่ผ่านมาดอกเบี้ยโดยรวมปรับเพิ่มขึ้นระดับ 2% ทำให้ทุกธนาคารประสบปัญหาเดียวกัน คือ ลูกหนี้ที่ชำระค่างวดเท่ากันทุกเดือนนั้นต้องจ่ายดอกเบี้ยเพิ่มขึ้น โดยที่เงินต้นไม่มีความเคลื่อนไหว จึงทำให้ ธปท.เห็นว่าหนี้เหล่านี้ไม่มีความเคลื่อนไหว กลายเป็นเอ็นพีแอล ทั้งๆ ที่จริงแล้วลูกหนี้ยังผ่อนชำระค่างวดตามปกติ” นายเลอศักดิ์ กล่าว
อย่างไรก็ดี ยอมรับว่ากรณีนี้มีส่วนทำให้เอ็นพีแอลดูต่ำกว่าความเป็นจริง หรือที่เรียกว่าเป็นพื้นที่สีเทา ซึ่งค่อนข้างกังวลว่าจะไม่เป็นธรรมต่อลูกค้าเหมือนกัน แต่ออมสินก็ได้จัดชั้นไว้แล้วประมาณ 100ล้านบาท ในปีที่ผ่านมา ถือว่าน้อยมากเมื่อเทียบกับสินทรัพย์ของธนาคาร และปัจจุบันมีเอ็นพีแอล 1.2 หมื่นล้านบาท
สำหรับกรณีที่ระบุว่าปล่อยกู้รายใหญ่ 8 รายผิดปกติ อาจก่อให้เกิดความเสียหายได้นั้น ยืนยันว่าออมสินไม่ได้ปล่อยสินเชื่อออกไปแต่อย่างใด แม้ว่าจะอนุมัติวงเงินไว้ให้ก็ตาม เพราะได้ตั้งเงื่อนไขให้แก่บริษัทเหล่านั้นให้ต้องปฏิบัติตามเงื่อนไขก่อนจึงจะเบิกวงเงินไปได้ เช่น ให้เพิ่มทุนก่อน เพื่อให้มั่นใจว่าจะมีความสามารถชำระหนี้